Det franske energiselskab Total har torsdag opgivet planerne om at søge efter skifergas i den nordsjællandske undergrund. Prøveboringen efter skifergas i Dybvad kan til gengæld begynde igen i løbet af weekenden. Klima- og energiminister Rasmus Helveg Petersen (Radikale Venstre) glæder sig på det sociale medie Twitter over, at der ikke skal bores efter skifergas på Sjælland. - Godt klimanyt: Skifergassen bliver i jorden under Nordsjælland, skriver ministeren på Twitter. Nyheden om, at Total ikke vil udnytte tilladelsen til at bore i Nordsjælland, glæder flere af de politikere, som i den seneste tid har talt imod udvindingen af skifergas. Blandt andre SF's formand Pia Olsen Dyhr. - Super, at Total stopper i Nordsjælland. One Down. Så mangler vi bare Nordjylland. Den kamp fortsætter, skriver hun på Twitter. Flere nordjyske folketingspolitikere bakker Pia Olsen Dyhr op og minder klima- og energiministeren om, at Total stadig vil bore videre efter skifergas i Nordjylland.

Referat:
Total har opgivet skifergaseventyret i Nordsjælland, men flere nordjyske folketingspolitikere minder energiministeren om, at Total fortsat vil bore efter skifergas i Nordjylland.